

**REPUBLIKA HRVATSKA**

MEĐIMURSKA ŽUPANIJA



OPĆINA DEKANOVEC

NAČELNIK

F. Andrašeca 41, Dekanovec

Sukladno članku 35.b. Zakona o lokalnoj i područnoj (regionalnoj) samoupravi („Narodne novine br. 33/01, 60/01, 129/05, 109/07 125/08, 36/09, 150/11, 144/12, 19/13, 137/15, 123/17, 98/19, 144/20) i članka 45. stavak 1. Statuta Općine Dekanovec («Službeni glasnik Međimurske županije br. 3/18, 10/20, 6/21, 4/22) Općinskom vijeću Općine Dekanovec podnosim

##### IZVJEŠĆE O RADU NAČELNIKA OPĆINE DEKANOVEC

**za razdoblje od 01.07. - 31.12.2023. godine**

**I.       UVODNI DIO**

 Izvršne poslove obavljao sam sukladno Zakonu o lokalnoj i područnoj (regionalnoj) samoupravi (NN RH 33/01, 60/01, 129/05. 125/08, 36/09, 150/11, 144/12 , 19/13, 137/15, 123/17, 98/19, 144/20) .

U izvještajnom razdoblju, u okviru svog djelokruga, obavljao sam izvršne poslove iz samoupravnog djelokruga općine koji su mi povjereni zakonom, utvrđivao i izrađivao prijedloge općih akata koje donosi Općinsko vijeće, davao mišljenje o prijedlozima odluka i drugih akata koje Općinskom vijeću upute drugi ovlašteni predlagači, izvršavao i osiguravao izvršavanje općih akata općinskog vijeća, prostornih i urbanističkih planova te drugih akata Općinskog vijeća, upravljao nekretninama i pokretninama u vlasništvu Općine kao i prihodima i rashodima Općine, provodio izvršenje proračuna Općine za 2023.godinu, uz druge prateće akte, usmjeravao djelovanje Jedinstvenog upravnog odjela Općine u obavljanju poslova iz samoupravnog djelokruga Općine te obavljao i druge poslove u skladu sa zakonom, statutom Općine i aktima Vijeća.

Radio sam na stvaranju preduvjeta za kvalitetniji, brži gospodarski i društveni razvoj Općine, povećanju standarda i kvalitete osnovnog obrazovanja i predškolskog odgoja te osiguranje potreba stanovništva u oblasti brige o mladima, a posebice visokog školstva te socijalne skrbi, kulture i sporta, uređenju prostora kroz urbanističko planiranje Općine vodeći računa o stvaranju boljih i uspostavi viših ekoloških standarda, izgradnji komunalne infrastrukture, podizanju kvalitete života u Općini i zadovoljavanju potreba građana.

Akti Općinskog vijeća Općine Dekanovec i moji akti, aktualni događaji, obavijesti i informacije iz Općine Dekanovec objavljuju se na oglasnoj ploči Općine Dekanovec, u «Službenom glasniku Međimurske županije», na web stranici Općine, te u lokalnom tisku.

**II. DJELOVANJE OPĆINSKOG NAČELNIKA**

U Općini Dekanovec na dan 31.12.2023. godine ukupno zaposleno u Jedinstvenom upravnom odjelu na neodređeno vrijeme bio je 1 službenik – referent za opće i upravne poslove, poslove vijeća te financije i proračun.

Djelovanje općinskog načelnika odvijalo se kroz rad Jedinstvenog upravnog odjela Općine Dekanovec koji je i tehnička osnova rada općinskog načelnika. Jedinstveni upravni odjel obavljastručne,opće, administrativno tehničke i druge poslove za potrebe općinskog načelnika, obavlja poslove iz upravnih područja (društvene djelatnosti, gospodarstva, financija, komunalno stambenih djelatnosti, zaštite okoliša te gospodarenja otpadom, prometa i veza, imovinsko pravnih odnosa) kao i druge poslove koji su Zakonom, drugim propisima i općim aktima stavljenim u nadležnost Općine kao jedinice lokalne samouprave.

**Područje financija**

Kao općinski načelnik u izvještajnom razdoblju sam inicirao i nadzirao poslove vezane uz izradu i izvršavanje proračuna, izradu propisanih i ostalih izvješća u svezi s izvršenjem proračuna, vođenje računovodstva proračuna, vođenje propisanih poslovnih knjiga, prikupljanje prihoda koji pripadaju Općini Dekanovec te druge poslove i aktivnosti vezane za financijsko poslovanje Općine, a koji proizlaze iz ovlaštenja utvrđenih Zakonom o lokalnoj i regionalnoj (područnoj) samoupravi, Zakonom o proračunu i Statutom Općine Dekanovec.

U izvještajnom razdoblju ostvarene su pomoći u iznosu od 168.170,50 eura i to:

* Državni proračun RH 111.338,00 eura – kompenzacijske mjere za razdoblje od 01.01.-31.12.2023
* Tekuća pomoć iz županijskog proračuna za sufinanciranje školskog prijevoza – 14.332,50 eura
* Kapitalne pomoći iz državnog proračuna u iznosu od 42.500,00 eur, a što se odnosi na: Ministarstvo regionalnog razvoja i fondova EU – iznos od 30.000,00 eura za projekt Nerazvrstane ceste (Prvomajska ulica) te Ministarstvo prostornoga uređenja, graditeljstva i državne imovine – iznos od 12.500,00 eura za završetak projekta u ulici Marka Kovača te postavljanje led rasvjete dječjeg igrališta

U izvršavanju Proračuna nadzirao sam vođenje računovodstva proračuna, vođenje propisanih poslovnih knjiga, brinuo o prikupljanju prihoda koji pripadaju Općini Dekanovec kao i druge poslove i aktivnosti vezane za financijsko poslovanje Općine Dekanovec.

1. Ukupni prihodi i primici poslovanja Općine Dekanovec ostvareni su:

- prihodi poslovanja: 419.561,55 eura

1. Ukupni rashodi i izdaci poslovanja Općine Dekanovec ostvareni su:

- rashodi poslovanja: 272.864,18 eura

- rashodi za nabavu nefinancijske imovine: 87.250,03 eura

1. Višak prihoda iz prethodnih godina: 549,76 eura

Proračun Općine Dekanovec za 2023. godinu usvojen je na 9. sjednici Vijeća Općine Dekanovec održanoj dana 22.12.2022. godine. Proračunom Općine Dekanovec planirani su ukupni prihodi i primitci u iznosu od 601.500,00 eura te ukupni rashodi i izdaci u iznosu od 601.500,00 eura.

Raspoloživa sredstva na poslovnom računu Općine Dekanovec s 31.12.2023. godine iznosila su 78.932,04 eura.

**Naplata proračunskih prihoda**

Jedinstveni upravni odjel prati naplatu proračunskih prihoda te usklađuje podatke o naplati istih. Vlastiti prihodi Općine Dekanovec su prihodi od komunalne naknade i komunalnog doprinosa, prihodi od groblja, prihodi od koncesija i najma poslovnog i stambenog prostora, te ostali prihodi.

**Područje urbanizma, graditeljstva, komunalnog gospodarstva i zaštite okoliša**

Kao općinski načelnik obavljao sam redovne djelatnosti vezane uz osiguranje uvjeta uređenja prostora, gospodarenje prostorom Općine Dekanovec kroz uređenje prostora i zemljišta, kao i poslove vezane uz unapređenje zaštite okoliša. Obavljeno je više sastanaka vezano uz provođenje II. Izmjena i dopuna Prostornog plana uređenja Općine Dekanovec. Potpisani je Ugovor o izradi II. Izmjena i dopuna Prostornog plana uređenja Općine Dekanovec sa Zavodom za prostorno uređenje Međimurske županije. Ukupna vrijednost izrade izmjene plana za Općinu Dekanovec iznosi 5.300,00 eura.

**III. PROJEKTI, PLANOVI I AKTIVNOSTI**

Smjernice razvoja utvrđene su proračunom Općine za 2023. godinu i pripadajućim programima i planovima te se kroz navedeno razdoblje postupalo prema usvojenim dokumentima.

1. ***Objekti i komunalna infrastruktura, oprema (konto 4)***

Na području Općine Dekanovec u izvještajnom razdoblju nastavljeni su slijedeći projekti:

* U obračunskom razdoblju plaćeno je po dostavljenim situacijama (okončana situacija) za projekt Opremanje vanjskog sportskog višenamjenskog igrališta, ukupan iznos od 18.186,18 eura. Za spomenuti projekt predano je završno izvješće resornom Ministarstvu.

U obračunskom razdoblju javili smo se na raspisane natječaje Ministarstva regionalnog razvoja i fondova europske unije sa projektom Nerazvrstane ceste na području Općine Dekanovec. Isti projekt nam je odobren te su nam osigurana sredstva u iznosu od 30.000,00 eura. Projekt je završeni u konačnosti, a ukupna vrijednost projekta po dostavljenim situacijama iznosila je 36.931,59 eura. Za stručni nadzor nad projektom isplaćeno je 1.187,50 eura.

U obračunskom razdoblju javili smo se i na raspisani natječaj Ministarstva prostornog uređenja, graditeljstva i državne imovine sa projektom . Isti projekt nam je odobren te su nam osigurana sredstva u iznosu od 12.500,00 eura. Za spomenuti projekt provedena je jednostavna nabava te je odabrani izvođač radova, a to je obrt HOGRA iz Mihovljana. Ukupna vrijednost projekta po Ugovoru iznosi 20.394,13 eura sa PDV-om. Projekt je završeni u konačnosti, a ukupna vrijednost projekta po dostavljenim situacijama iznosila je 17.850,25 eura. Za stručni nadzor nad projektom isplaćeno je 850,00 eura. U sklopu projekta predloženog Ministarstvu prostornoga uređenja, graditeljstva i državne imovine završeni je i projekt postavljanja led rasvjete dječjeg igrališta. Izvođaču radova, Kabel-mont d.o.o. iz Domašinca, isplaćeno je 7.578,13 eura.

U obračunskom razdoblju također se uvelike radilo na prikupljanju i izradi dokumentacije te pripremi za prijavu na Poziv na dodjelu bespovratnih sredstava Izgradnja, dogradnja, rekonstrukcija i opremanje predškolskih ustanova za projekt Izgradnja i opremanje ustanove za predškolski odgoj i obrazovanje (matični vrtić) u Općini Dekanovec. Krajem godine pristigli su rezultati natječaja. Projekt nam je odobren sa 382.242,00 EUR. U idućoj godini čeka se potpisivanje ugovora i realizacija projekta kroz 28 mjeseci.

***Komunalno gospodarstvo***

* Javna rasvjeta – u razdoblju od 01.07.-31.12.2023. godine redovito se održava ispravnost rasvjetnih tijela te se radovi izvode prema potrebi.
* Održavanje javnih i zelenih površina i trajni nasadi– za izvještajno razdoblje vršilo se održavanje prema potrebi ovisno o izmjenama godišnjih doba bez većih poteškoća, prema planovima i potrebama
* zemljišta u vlasništvu Općine – redovito se obavlja košnja trave i suzbijanje ambrozije malčiranjem
* Čistoća javnih površina, prometnica, groblja – kroz izvještajno razdoblje čistile su se prometnice te redovito servisirale ostale javne površine kao i sanirao odloženi otpad.
* obavljala se redovita dezinsekcija (suzbijanje) komaraca na području Općine

1. ***Područje odgoja i obrazovanja, predškolskog odgoja i osnovnog obrazovanja***

* Temeljem Odluke o odabiru ponude za školski prijevoz učenika Osnovne škole Domašinec osigurani je prijevoz učenika Osnovne škole Domašinec, a s područja Općine Dekanovec. Prijevoz učenika od nove školske godine povjereno je Autoprijevozništvu «Tim – Turs» vlasnik Marijan Bauer iz Podturna. Cijena prijevoza po danu iznosi 63,00 eura + PDV, što sveukupno iznosi 78,75 eura.
* Za novorođenu djecu roditeljima je isplaćena jednokratna naknada (pomoć) u tijeku 2023. godine, u iznosu od 5.043,48 eura (Josip Feldi, Josip Ružić, Marko Malović, Antun Zrna i Rea Petković)
* Dječji vrtić - sufinancirani je boravak djece - 50% sufinanciranja za prvo dijete, za drugo 60% (do 31.12.2023. godine isplaćeno 29.923,24 eura). Broj djece polaznika u vrtiću varira od 25-35.
* Prijevoz učenika osnovnih i srednjih škola – sufinancirani je autobusni prijevoz (do 31.12.2023. isplaćeno 15.017,45, eura)
* Stipendije – s 31.12.2023. godine iz Proračuna Općine stipendiraju se 9 redovna studenta (isplaćeno 8.097,73 eura)
* PŠ Florijana Andrašeca temeljem ugovora isplaćeno je 3.000,00 eura za projekte te 1.132,12 eura temeljem zamolbe za nabavu štednjaka i perilice posuđa
* Za dječje darove povodom božićno-novogodišnjih blagdana isplaćeno je 1.696,61 eura
* Za likovne mape za učenike od 1-8 razreda OŠ Domašinec te školski pribor za 1. razred PŠ Florijana Andrašeca Dekanovec isplaćeno je 634,96 eura
* Za uslugu Bibliobusa u tijeku 2023. godine isplaćeno je 230,00 eura

1. ***Područje kulture, športa, vatrogastva i civilne zaštite***

Sukladno Zakonu o vatrogastvu DVD -u Dekanovec isplaćena su planirana sredstva (u izvještajnom razdoblju do 31.12.2023. godine plaćeno 12.043,10 eura).

Prema izvještajima Fine o ustupljenim prihodima poreza na dohodak za decentralizirane izdatke ustupljeni dio za JVP Općina redovito prebacuje sredstva na račun Grada Čakovca ( u izvještajnom razdoblju do 31.12.2023. plaćeno 2.451,78 eura).

Prema sporazumu sa JVP Čakovec redovito se uplaćuje sredstva ( do 31.12.2023. godine plaćeno 3.249,48 eura).

U tijeku 2023. godine Općina je pomagala svim udrugama s područja kulture i športa kako bi iste mogle djelovati te time potaknuti život u samoj sredini s ciljem očuvanja kulture baštine, tradicije, brendiranje kantora Florijana Andrašeca te razvoj i promicanje zdravog života kroz sportske udruge, a shodno odobrenim projektima po natječaju:

* Limena glazba Dekanovec – 8.700,00 eura
* SRD Mura Dekanovec – 1.200,00 eura
* Udruga Florijan Andrašec Dekanovec – 700,00 eura
* Udruga DOSTI – 200,00 eura
* NK Mladost Dekanovec – 11.500,00 eura
* PŠ Florijana Andrašeca Dekanovec – 1.000,00 eura
* Udruga slijepih – 100,00 eura
* Udruga Institut Ars Musica – 1.000,00 eura
* Udruga za sindrom down – 100,00 eura
* Društvo potrošača Međimurja – 200,00 eura
* Međimurski potrošač – 200,00 eura
* Udruga Međimurski slatkiši – 100,00 eura
* Udruga Pomoć neizlječivima – 100,00 eura
* Tekuća donacija župi Svih Svetih Dekanovec u tijeku 2023. godine isplaćeno je 1.500,00 eura

1. ***Područje socijalne skrbi***

Iz proračuna Općine isplaćene uskrsnice i božićnice za umirovljenike s područja Općine Dekanovec u iznosu od 8.260,00 eura

* pomoć invalidnim i nemoćnim osobama u iznosu od 890,00 eura
* prema Odluci načelnika sufinancira se pomagač djetetu s poteškoćama (Ivan Zrna) – do 31.12.2023. isplaćeno 1.851,91 eura
* za Crveni križ Čakovec isplaćeno je 946,56 eura
* donacija za humanitarne svrhe za dječji odjel Županijske bolnice Čakovec iznos od 300,00 eura

1. ***Dugoročni kredit***

U obračunskom razdoblju Općina Dekanovec nema obveze po kreditu.

1. ***Ostalo***

* Općina Dekanovec surađuje sa svim općinama i gradovima na području Međimurske županije kao i van nje, razmjenjuje iskustva i razvija suradnju na potrebnim područjima sa svim nadležnim institucijama, županijskim i državnim poduzećima

KLASA: 024-02/24-01/24

URBROJ: 2109-20-03-24-01

Dekanovec, 04.03.2024.

**OPĆINSKI NAČELNIK**

**Ivan Hajdarović**